**Suomen elokuvatuottajien keskusliitto SEK ry** oli vuonna 1984 perustettu suomalaisten elokuvatuottajien järjestö, joka ajoi jäsenistönsä etuja ammatillisissa, taloudellisissa ja lainsäädännöllisissä kysymyksissä. Yhdistys muutti 2017 nimensä Elokuvatuottajat ry:ksi.

Yhdistyksen toiminta päättyi 2018, kun Elokuvatuottajat ry:n lisäksi kolme muuta audiovisuaalisen alan tuottajien edunvalvonta- ja tekijänoikeusyhdistystä, SATU ry, Audiovisual Finland ry (aikaisemmin Favex ry) ja Tuotos ry perustivat uuden yhdistyksen nimeltä Audiovisual Producers Finland – APFI ry, johon näiden yhdistysten kaikki toiminnot siirtyivät.

Elokuvatuottajien keskusliiton perustivat Suomen filmivalmistajien liitto (perustettu 1945) ja Suomen elokuvatuottajat ry (perustettu 1973). Perustajajäseninä olivat liittojen lisäksi Heikki Partanen ja Suomen Filmikamarin toimitusjohtaja Leo Nordberg. Suomen elokuvatuottajat ry oli perustettu vastapainoksi oikeistolaiseksi ja vanhoilliseksi mielletylle Suomen filmivalmistajien liitolle. 1980-luvulle tultaessa elokuvatuottajat katsoivat yhteisen edunvalvonnan niin tärkeäksi, että perustettiin uusi kattojärjestö. Samalla loppui myös kilpailu siitä, kummalle liitolle edustukset esimerkiksi Elokuvasäätiön hallituksessa kuuluvat. Vuonna 1990 Suomen filmivalmistajien liitto lopetti toimintansa ja sen toiminta ohjattiin kokonaisuudessaan osaksi SEK ry:n toimintaa. SEK liittyi Suomen Filmikamarin jäseneksi vuoden 2012 alusta.

Vuonna 2017 liittoon kuului noin 57 jäsenyritystä. Liiton viimeisenä puheenjohtajana toimi vuodesta 2016 elokuvatuottaja Nina Laurio. Liiton viimeiseksi toiminnanjohtajaksi jäi vuonna 2012 toiminnanjohtajana aloittanut Sari Väänänen.

Liitto jakoi vuodesta 1997 Vuoden elokuvatuottaja -palkinnon. Audiovisual Producers Finland – APFI ry on jatkanut palkinnon jakamista vuosittain.

Puheenjohtajat
--------------

* Johannes Lassila 2000–2004
* Lasse Saarinen 2004–2008
* Jarkko Hentula (Yellow Film & TV) 2008–2012
* Aleksi Bardy (Helsinki-Filmi) 2012–2015
* Riina Hyytiä (Dionysos Films) 2015–2016
* Nina Laurio (Dionysos Films) 2016–2018

Lähteet
-------

1. 1 2  Filmikamari | Nimi vaihtuu: Suomen elokuvatuottajien keskusliitto ry on nyt Elokuvatuottajat ry *www.filmikamari.fi*. Viitattu 4.5.2022.
2. ↑  1 Elokuun, 2018- Ajankohtaista: Av-alan uusi tuottajayhdistys – Audiovisual Producers Finland – APFI ry *APFI*.  1.8.2018. Viitattu 4.5.2022.
3. ↑  Leo Nordberg: Filmikamari ja muutosten vuosikymmenet. Teoksessa: *Suomen Filmikamari 75 vuotta* (1998, ISBN 952-90-9563-5). – s.4–18. Järjestön perustamisesta ja historiasta.
4. ↑  Elokuva-alan laajin yhteenliittymä syntynyt – elokuvatuottajat liittyvät Suomen Filmikamariin (Arkistoitu – Internet Archive) - Suomen elokuvatuottajien keskusliitto ry:n ja Suomen Filmikamari ry:n tiedote 9.12.2011.
5. ↑  Sari Väänänen Suomen elokuvatuottajien keskusliiton toiminnanjohtajaksi  2.2.2012. Filmikamari.  Arkistoitu 24.9.2015. Viitattu 7.9.2015.
6. 1 2  Lasse Saarinen elokuvatuottajien puheenjohtajaksi *Helsingin Sanomat*.  22.1.2004. Viitattu 4.5.2022.
7. ↑  Filmikamari | Elokuvatuottajien liiton puheenjohtajaksi Aleksi Bardy: "Elokuva on yhteistyötä" *www.filmikamari.fi*. Viitattu 4.5.2022. (englanniksi)
8. 1 2  filmikamari.fi: Nina Lauriosta elokuvatuottajien liiton puheenjohtaja *www.filmikamari.fi*. Viitattu 4.5.2022.

Aiheesta muualla
----------------

* Suomen elokuvatuottajien keskusliiton kotisivut (Arkistoitu – Internet Archive)